คําสั่งสํานักงานตรวจคนเข้าเมืองที่ 191/2561เรื่อง หลักเกณฑ์และวิธีการปฏิบัติในการคัดกรองและตรวจสอบเอกสารล่วงหน้าสําหรับผู้ยื่นขอรับการตรวจลงตรา ณ ช่องทางอนุญาตของด่านตรวจคนเข้าเมืองโดยวิธีการทางอิเล็กทรอนิกส์ (ELECTRONICS VISA ON ARRIVAL : E - VOA)---------------------------------------------------------------- โดยที่เป็นการสมควรกําหนดวิธีการยื่นขอรับการตรวจลงตรา ณ ช่องทางอนุญาตของด่านตรวจคนเข้าเมืองโดยวิธีการทางอิเล็กทรอนิกส์ (ELECTRONICS VISA ON ARRIVAL : E - VOA) ให้พนักงานเจ้าหน้าที่คัดกรองและตรวจสอบเอกสารล่วงหน้าก่อนการเดินทางเข้ามาในราชอาณาจักร เพื่อให้สอดคล้องกับทิศทางการพัฒนาประเทศตามนโยบายไทยแลนด์ 4.0 และยุทธศาสตร์การปรับเปลี่ยนภาครัฐสู่การเป็นรัฐบาลดิจิทัล รวมทั้งเพื่ออํานวยความสะดวกแก่คนต่างด้าวที่เข้ามาท่องเที่ยวในประเทศไทยอย่างมีประสิทธิภาพ รวดเร็ว และถูกต้อง อันเป็นการสนับสนุนภาคการท่องเที่ยวและยกระดับการอํานวยความสะดวกให้อยู่ในระดับสากล (World Class) ภายใต้การรักษามาตรฐานความมั่นคงของประเทศ อาศัยอํานาจตามความในข้อ 1 1.2.5 และข้อ 3 แห่งระเบียบสํานักงานตรวจคนเข้าเมืองว่าด้วยหลักเกณฑ์และวิธีการในการตรวจลงตราและการเปลี่ยนประเภทการตรวจลงตรา ลงวันที่ 22 ตุลาคม พ.ศ. 2557 ภายใต้บทบัญญัติมาตรา 35 แห่งพระราชบัญญัติว่าด้วยธุรกรรมทางอิเล็กทรอนิกส์ พ.ศ. 2544 มาตรา 3 และมาตรา 7 แห่งพระราชกฤษฎีกากําหนดหลักเกณฑ์และวิธีการในการทําธุรกรรมทางอิเล็กทรอนิกส์ภาครัฐ พ.ศ. 2549 ซึ่งคณะกรรมการธุรกรรมทางอิเล็กทรอนิกส์ ได้มีมติในการประชุมครั้งที่ 4/2557 เมื่อวันที่ 27 พฤศจิกายน พ.ศ. 2557 เห็นชอบต่อนโยบายและแนวปฏิบัติในการรักษาความมั่นคงปลอดภัย ด้านสารสนเทศของสํานักงานตรวจคนเข้าเมือง และสํานักงานตรวจคนเข้าเมืองได้มีประกาศ เรื่อง แนวนโยบายและแนวปฏิบัติในการรักษาความมั่นคงปลอดภัยระบบเทคโนโลยีสารสนเทศ ลงวันที่ 13 มกราคม พ.ศ. 2558 รองรับการดําเนินการธุรกรรมทางอิเล็กทรอนิกส์ภาครัฐ จึงกําหนดหลักเกณฑ์และวิธีการปฏิบัติในการคัดกรองและตรวจสอบเอกสารล่วงหน้า สําหรับผู้ยื่นขอรับการตรวจลงตรา ณ ช่องทางอนุญาตของด่านตรวจคนเข้าเมือง โดยวิธีการทางทางอิเล็กทรอนิกส์ (ELECTRONICS VISA ON ARRIVAL : E-VOA) ไว้ ดังต่อไปนี้ข้อ ๑ ในคําสั่งนี้ "อิเล็กทรอนิกส์" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "ข้อความ" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "ข้อมูลอิเล็กทรอนิกส์" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "ผู้ส่งข้อมูล" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "ผู้รับข้อมูล" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "บุคคลที่เป็นสื่อกลาง" ให้มีความหมายตามที่บัญญัติไว้ในกฎหมายว่าด้วยธุรกรรมทางอิเล็กทรอนิกส์ "วิธีการทางอิเล็กทรอนิกส์" หมายความรวมทั้งและใช้ตลอดถึง การดําเนินการใด ๆที่กฎหมายว่าด้วยคนเข้าเมือง หรือกฎหมายอื่นที่เกี่ยวข้องบังคับให้ จัดทํา ยื่น ส่ง รับ เก็บรักษา การอนุญาต การชาระเงิน หรือดําเนินการอื่นใด โดยวิธีการทางอิเล็กทรอนิกส์ทั้งหมด หรือบางส่วน "ระบบทําการแทน" หมายความว่า ระบบและเครือข่ายกลางในการเชื่อมโยงข้อมูลระหว่างสมาชิก หน่วยงาน และบุคคลที่เกี่ยวข้อง เป็นระบบที่พัฒนาขึ้นเพื่อทําหน้าที่เป็นตัวกลางในการเชื่อมต่อข้อมูลเข้ากับระบบสารสนเทศตรวจคนเข้าเมือง เพื่อลดการเกิดความเสี่ยงในการเกิดข้อผิดพลาดจากการดําเนินการ (human errors) การปลอมแปลงเอกสารและข้อมูลอิเล็กทรอนิกส์ "ตัวแทนผู้ยื่นขอรับการตรวจลงตรา ณ ช่องทางอนุญาตของด่านตรวจคนเข้าเมือง โดยวิธีการทางอิเล็กทรอนิกส์ (ELECTRONICS VISA ON ARRIVAL : E - VOA)" หมายความถึง ผู้ประกอบการซึ่งเป็นผู้ให้บริการบันทึกข้อมูล และรับส่งข้อมูลทางอิเล็กทรอนิกส์กับระบบสารสนเทศตรวจคนเข้าเมืองหรือดําเนินการอื่นใดตามที่สํานักงานตรวจคนเข้าเมืองกําหนดในนามของคนต่างด้าวที่มีคุณสมบัติขอรับการตรวจลงตรา ณ ช่องทางอนุญาตของด่านตรวจคนเข้าเมือง (VISA ON ARRIVAL)ข้อ ๒ เพื่อประโยชน์แก่การให้บริการคนต่างด้าวที่มาขอรับการตรวจลงตรา ณ ช่องทางอนุญาตของด่านตรวจคนเข้าเมือง (VISA ON ARRIVAL) ให้ใช้วิธีการทางอิเล็กทรอนิกส์ในระบบทําการแทนในการรับและส่งผ่านข้อมูลไปยังระบบสารสนเทศตรวจคนเข้าเมืองได้ดังนี้. 2.1 ภายใต้หลักเกณฑ์ของกฎหมายว่าด้วยธุรกรรมทางอิเล็กทรอนิกส์ในการปฏิบัติพิธีการตรวจลงตรา ณ ช่องทางอนุญาตของด่านตรวจคนเข้าเมืองทางอิเล็กทรอนิกส์ (ELECTRONICS VISA ON ARRIVAL : E - VOA) 2.1.1 ห้ามปฏิเสธความผูกพันและการบังคับใช้กฎหมายของข้อความใดเพียงเพราะเหตุที่ข้อความนั้นอยู่ในรูปของข้อมูลอิเล็กทรอนิกส์ 2.1.2 ในกรณีที่กฎหมายกําหนดให้การใดต้องทําเป็นหนังสือ มีหลักฐานเป็นหนังสือ หรือมีเอกสารมาแสดง ถ้าได้จัดทําข้อความขึ้นเป็นข้อมูลอิเล็กทรอนิกส์ที่สามารถเข้าถึงและนํากลับมาใช้ได้ โดยความหมายไม่เปลี่ยนแปลง ให้ถือว่าข้อความนั้นเป็นหนังสือ มีหลักฐานเป็นหนังสือ หรือมีเอกสารมาแสดงแล้ว 2.1.3 ในกรณีที่ต้องลงลายมือชื่อในหนังสือ ให้ถือว่าข้อมูลอิเล็กทรอนิกส์นั้นมีการลงลายมือชื่อแล้ว เมื่อได้ดําเนินการตามรูปแบบที่สํานักงานตรวจคนเข้าเมืองกําหนด 2.2 การปฏิบัติพิธีการตรวจคนเข้าเมืองตามคําสั่งนี้ ให้กระทําโดยส่งข้อมูลอิเล็กทรอนิกส์ ผ่านบุคคลที่เป็นสื่อกลางผู้ให้บริการระบบทําการแทนเข้าสู่ระบบสารสนเทศตรวจคนเข้าเมืองตามรูปแบบที่สํานักงานตรวจคนเข้าเมืองกําหนด แทนการจัดทํา ยื่น ส่ง รับเอกสาร และการลงลายมือชื่อในแบบ ตม.88 (APPLICATION FOR VISA ON ARRIVAL) 2.3 การส่งข้อมูลอิเล็กทรอนิกส์ของผู้ส่งข้อมูลเข้าสู่ระบบสารสนเทศตรวจคนเข้าเมืองทดแทนเอกสารใด หากระบบสารสนเทศตรวจคนเข้าเมืองผู้รับข้อมูลได้ทําการตอบรับข้อมูลอิเล็กทรอนิกส์นั้น ๆ ในการปฏิบัติพิธีการตรวจคนเข้าเมืองแล้ว ถือเป็นการยื่นเอกสารนั้นตามกฎหมายว่าด้วยคนเข้าเมืองและกฎหมายอื่นที่เกี่ยวข้องแล้วข้อ ๓ วิธีการยื่นขอรับการตรวจลงตรา ณ ช่องทางอนุญาตของด่านตรวจคนเข้าเมืองโดยวิธีการทางอิเล็กทรอนิกส์ (ELECTRONICS VISA ON ARRIVAL : E - VOA) การคัดกรองและตรวจสอบเอกสารล่วงหน้า มีขั้นตอนดําเนินการดังนี้ 3.1 การส่งข้อมูลและการชําระค่าธรรมเนียม 3.1.1 การส่งข้อมูล ก่อนคนต่างด้าวเดินทางเข้ามาในราชอาณาจักร ให้ตัวแทนผู้ยื่นขอรับการตรวจลงตรา ณ ช่องทางอนุญาตของด่านตรวจคนเข้าเมืองโดยวิธีการทางอิเล็กทรอนิกส์(ELECTRONICS VISA ON ARRIVAL : E - VOA) จัดทําข้อมูลโดยอ้างอิงกับหน้าข้อมูลหนังสือเดินทาง (Passport information page) ของคนต่างด้าวที่มีคุณสมบัติขอรับการตรวจลงตรา ณ ช่องทางอนุญาตของด่านตรวจคนเข้าเมือง (VISA ON ARRIVAL) และข้อมูลอื่น ๆ ตามรูปแบบที่สํานักงานตรวจคนเข้าเมืองกําหนด และส่งข้อมูลทางอิเล็กทรอนิกส์ล่วงหน้าเข้าสู่ระบบทําการแทน โดยให้มีหน้าที่รับผิดชอบตรวจสอบข้อมูลให้ครบถ้วนถูกต้องก่อนส่งข้อมูลล่วงหน้าทางอิเล็กทรอนิกส์ เพื่อให้พนักงานเจ้าหน้าที่สามารถคัดกรองและตรวจสอบล่วงหน้าก่อนที่คนต่างด้าวจะเดินทางมาถึงประเทศไทย 3.1.2 การชําระค่าธรรมเนียม ให้ผู้ส่งข้อมูลอิเล็กทรอนิกส์ดําเนินการตามรูปแบบที่สํานักงานตรวจคนเข้าเมืองกําหนด เพื่อชําระค่าธรรมเนียมในอัตราตามที่กําหนดในกฎกระทรวงเป็นสกุลเงินไทยเท่านั้น(THAI CURRENCY ONLY) ทั้งนี้ จะได้รับการพิจารณาอนุญาตหรือไม่ก็ตาม จะไม่คืนเงินค่าธรรมเนียมในทุกกรณี 3.2 การคัดกรองและตรวจสอบเอกสารล่วงหน้า ให้พนักงานเจ้าหน้าที่ที่ได้รับมอบหมายดําเนินการคัดกรองและตรวจสอบเอกสารอิเล็กทรอนิกส์ล่วงหน้า (Pre - Approved) ในระบบทําการแทน ให้เป็นไปตามระเบียบสํานักงานตรวจคนเข้าเมืองว่าด้วยหลักเกณฑ์และวิธีการ ในการตรวจลงตราและการเปลี่ยนประเภทการตรวจลงตรา ลงวันที่ 22 ตุลาคม พ.ศ. 2557 พร้อมทั้งตรวจสอบการชําระค่าธรรมเนียมให้เสร็จสิ้นและตอบกลับล่วงหน้าก่อนคนต่างด้าวเดินทางมาถึงประเทศไทยข้อ ๔ การตรวจลงตรา ณ ช่องทางอนุญาตของด่านตรวจคนเข้าเมือง (VISA ON ARRIVAL) และการตรวจอนุญาตให้เข้ามาในราชอาณาจักร 4.1 เมื่อคนต่างด้าวที่ผ่านการคัดกรองและตรวจสอบเอกสารอิเล็กทรอนิกส์ล่วงหน้าแล้วมาแสดงตัว ให้พนักงานเจ้าหน้าที่ประจํา ณ ช่องทางอนุญาตของด่านตรวจคนเข้าเมืองอ่านข้อมูลหนังสือเดินทางผ่านเครื่องอ่านหนังสือเดินทาง Passport Reader ระบบสารสนเทศตรวจคนเข้าเมืองจะแสดงข้อมูลการผ่านการคัดกรองและตรวจสอบเอกสารอิเล็กทรอนิกส์ล่วงหน้าและชําระค่าธรรมเนียมไว้เรียบร้อยแล้ว 4.2 ให้พนักงานเจ้าหน้าที่ประจํา ณ ช่องทางอนุญาตของด่านตรวจคนเข้าเมืองที่มีหน้าที่ตรวจบุคคลเข้ามาในราชอาณาจักรเป็นผู้มีอํานาจตรวจพิจารณาอนุญาต โดยให้ประทับตรา"VISA ON ARRIVAL" ลงในหนังสือเดินทางของคนต่างด้าว และลงลายมือชื่อในตราประทับประจําตําแหน่งหากไม่มีให้ใช้ตราประจําส่วนราชการและลงลายมือชื่อไว้เป็นสําคัญ พร้อมทั้งถ่ายภาพคนต่างด้าวแล้วดําเนินกระบวนการตรวจอนุญาตให้เข้ามาในราชอาณาจักร และบันทึกผลการตรวจพิจารณาอนุญาตให้เข้ามาในราชอาณาจักรไว้ในระบบให้เรียบร้อยข้อ ๕ การยื่นเอกสารทางอิเล็กทรอนิกส์ หรือการดําเนินการใด ๆ เฉพาะที่กระทําในรูปของข้อมูลอิเล็กทรอนิกส์กับระบบสารสนเทศตรวจคนเข้าเมืองตามคําสั่งนี้ ให้มีกําหนดเวลาตลอดยี่สิบสี่ชั่วโมงโดยไม่เว้นวันหยุดราชการข้อ ๖ ตัวแทนผู้ยื่นขอรับการตรวจลงตรา ณ ช่องทางอนุญาตของด่านตรวจคนเข้าเมืองทางอิเล็กทรอนิกส์ (ELECTRONICS VISA ON ARRIVAL : E - VOA) ล่วงหน้า ในระบบทําการแทนต้องได้รับอนุญาตจากผู้บัญชาการสํานักงานตรวจคนเข้าเมืองก่อน ทั้งนี้ ตั้งแต่วันที่ 20 ตุลาคม พ.ศ. 2561 เป็นต้นไปผู้มีอํานาจลงนาม - สั่ง ณ วันที่ 11 ตุลาคม พ.ศ. 2561 พลตํารวจตรี สุรเชษฐ์ หักพาลรองผู้บัญชาการตํารวจท่องเที่ยว รักษาราชการแทนผู้บัญชาการสํานักงานตรวจคนเข้าเมือง